Dawie Roodt-aanval: ‘Ek weier om so behandel te word’Dawie Roodt. Foto: Facebook Só vertel die bekende ekonoom Dawie Roodt van die aanval op hom en sy gesin minder as drie weke gelede toe hulle deur gewapende rowers in hul huis aangehou is. Maroela Media het vroeër berig vier gewapende rowers het Roodt en sy gesin by hul huis in die Luberon-veiligheidslandgoed vasgebind en geblinddoek terwyl hulle waardevolle items in die huis gebuit het. Roodt is in die waakeenheid van die Pretoria-Oos-hospitaal opgeneem nadat hy in ŉ struweling met die rowers betrokke geraak het en sy arm met ŉ skerp wapen, vermoedelik ŉ panga of jagmes, gesny is. Hy het ook ŉ snywond agter sy kop opgedoen. Roodt is op 29 Julie uit die hospitaal ontslaan. Hy het vertel hy het sedertdien tyd gehad om oor die aanval na te dink en te besin oor die misdaad en algemene stand van die land. “Ek kan sien hoe korrupsie, nepotisme, baantjies-vir-boeties, onbekwaamheid en swak leierskap hierdie land lei na ekonomiese stagnasie, werkloosheid, armoede, chaos en die uiteindelike onvermydelike gevolg: die sinkput van ŉ gefaalde staat waaruit selfs die kankerselle wat dit veroorsaak het, nie kan ontsnap nie,” het hy gesê. “Maar dan, daardie aand, het ek ŉ drumpel bereik, ŉ afsnypunt, waar ek geweier het om langer so behandel te word. Ek glo my optrede het die toekoms van my gesin tot hul voordeel verbeter. Ons kan besluit om dieselfde vir die toekoms van ons land te doen.” Roodt het ander Suid-Afrikaners uitgedaag om saam ‘n beter toekoms vir Suid-Afrika te verseker. “Ek is nie meer bang nie, ek het my landgenote in aksie gesien. Ek het hul doeltreffendheid, hul uitsette, hul gees gesien en ervaar. Ek weet ek kan op hulle vertrou.” Lees Roodt se volledige brief aan sy mede-Suid-Afrikaners hier.